《与彭西岩话旧》
明代·刘麟

清溪道士何所之，有客担簦溪水湄。吾亦东堂坦吾腹，仰淑谏水酬吾私。

此时门墙二三子，循循雅饬仍偲偲。大夫持铎梁州去，踰河蹈海纷多岐。

彭君索居寡俦侣，穿杨屡蹶心凄其。天王赫怒事征讨，助边小试勋名奇。

成均卒业历年所，一官远授鄱之涯。铜章墨绶赞名郡，莲幕风清行采诗。

高堂日暮泣相送，但道儿归不可迟。春去秋来衣未改，一笑登堂乡井疑。

太守欲留留不住，百姓攀车车已驰。俸钱可数恰五日，宦囊惟有商山芝。

我亦鄱产贺未得，相见惟言禄可辞。东堂旧游星欲曙，秋高见菊聊追随。

嗟吁彭君不可羁，天留一脉尊其师。

作者简介：（1474—1561）明江西安仁人，家居南京，字元瑞，一字子振，晚自号坦上翁。博学能诗文，与顾璘、徐祯卿并称“江东三才子”。弘治九年进士。除刑部主事。正德间为绍兴知府，以不谒谢刘瑾，罢官为民。瑾诛，再起。累官工部尚书。以力求节用，忤中官，勒令致仕。家居三十余年，赋诗自娱。晚年欲造楼，财力不足，乃悬篮舆于梁，曲卧其中，名曰“神楼”。卒谥清惠。有《刘清惠集》。